Charles Michel, forseti leiðtogaráðs Evrópusambandsins, segist hafa átt margar svefnlausar nætur síðan hann fór á fund Recep Tayyip Erdogan, forseta Tyrklands, fyrr í vikunni. Fundurinn vakti umtalsvert meiri athygi en alla jafna vegna þess að þó að þau Michel og Ursula von der Leyen, forseti framkvæmdastjórnar ESB, væru bæði gestir forseta Tyrklands var einungis boðið upp á einn stól við hlið forsetans. Í þann stól settist Michel, en von der Leyen neyddist þá til að sitja fundinn í sófa til hliðar við þá félaga. Í viðtali við þýska dagblaðið Handelsblatt segist Michel hafa sofið illa á hverri nóttu síðan. Hann sjái atburðarásina fyrir sér aftur og aftur. Hann sagðist óska þess að geta ferðast aftur í tímann, þá myndi hann bregðast öðru vísi við og bjóða von der Leyen stólinn eina.
Forseti leiðtogaráðs Evrópusambandsins segist hafa sofið illa síðan hann sat fund með Tyrklandsforseta fyrr í vikunni. Hann segist sjá eftir því að hafa ekki eftirlátið Ursulu von der Leyen, forseta framkvæmdastjórnar ESB, eina stólinn sem í boði var á fundinum. 